ไฟแนนซ์ทูเดย์
โดย...ช.ชดา
14 มิ.ย. 2559

โดย...ช.ชดา
...กระทรวงการคลังเริ่มปูพรมโฆษณาประชาสัมพันธ์ระบบการชำระเงินแห่งชาติ หรือเนชั่นแนล อี-เพย์เมนต์ กันแล้ว พยายามอธิบายด้วยภาพอินโฟกราฟฟิกแบบง่ายๆ แต่ชาวบ้านดูแล้วก็ยังสับสนและงงอยู่บ้าง การประชาสัมพันธ์ให้ทั่วถึงสำหรับคนต่างจังหวัดคือให้องค์กรในท้องถิ่น หรือสาขาธนาคารพาณิชย์ อธิบายทำความเข้าใจว่า การที่คนไทยทุกคนต้องไปผูกเลขบัตรประชาชนกับหมายเลขบัญชีธนาคารและหมายเลขโทรศัพท์มือถือ เพราะอะไร เพื่ออะไร และจำเป็นอย่างไร 
สิ่งที่สำคัญที่สุดของเรื่องนี้คือความปลอดภัย ที่จะต้องวางระบบให้ดี ฟังเรื่องนี้มาหลายรอบก็ยังไม่ชัดเจนในเรื่องนี้ เพราะหากมีคนจำหมายเลขบัตรประชาชน หรือหมายเลขโทรศัพท์ได้ หรือใครขโมยบัตรไปซื้อของจะทำอย่างไร เชื่อว่าประเด็นนี้จะมีคนอยากรู้มากที่สุด
...ธนาคารซีไอเอ็มบี ไทย เตรียมพร้อมเปิดตัวผู้บริหารใหม่ที่ดูดมาจากธนาคารไทยพาณิชย์คือ วรีมน นิยมไทย รองกรรมการผู้จัดการใหญ่ ที่มอบหมายให้ดูแลงานในสายพาณิชย์ธนกิจ หรือเรียกภาษาชาวบ้านว่าดูแลลูกค้าเอสเอ็มอีนั่นเอง นี่คือการส่งสัญญาณการแข่งขันสินเชื่อเอสเอ็มอีของธนาคารพาณิชย์ในช่วงครึ่งหลังของปีนี้
...ช่วงนี้พ่อบ้านหมาดๆ ทรงพล ชีวะปัญญาโรจน์ รองกรรมการผู้จัดการใหญ่ สายงานบริหารจัดการทางการเงินเพื่อธุรกิจ ธนาคารกรุงไทย รับบทหนัก เพราะหัวหน้า วรภัค ธันยาวงษ์ กรรมการผู้จัดการใหญ่ ติดเรียน วปอ.ที่จะต้องเดินทางไปดูงานมากมายหลายที่ 
วันที่ 16 มิ.ย. พ่อบ้านอั๋นจะไปลงนามในความร่วมมือกับอาลีบาบากรุ๊ป และบริษัท คราวน์ เทค แอดวานซ์ เปิดให้บริการรับสมัครสมาชิก Gold Supplier แบบ One Stop Service เพื่อทำธุรกิจผ่าน Digital Platform ของ Alibaba.com ในลักษณะการค้าอี-คอมเมิร์ซแบบธุรกิจต่อธุรกิจ รวมทั้งสนับสนุนเงินทุนหมุนเวียน และบริการให้คำปรึกษาทางธุรกิจ ผ่านสำนักงานธุรกิจต่างประเทศ และสำนักงานธุรกิจทั่วประเทศ เพื่อสนับสนุนผู้ประกอบการ SME ไทย ในการขยายผลิตภัณฑ์ไปสู่ตลาดโลก 
...ธนาคารทหารไทย เอากับเขาบ้างควักกระเป๋าสนับสนุนรายการทีวีไทยแลนด์ก็อตทาเลนต์ซีซั่นล่าสุดที่เตรียมออกอากาศในเดือนนี้